Jo Black het ge-Ghoema soos g'n ander | Netwerk24
Deur Reneilwe Dhludhlu en Simon Sonnekus 29 April 2018 23:03
Jo Black met sy ongelooflike sewe Ghoema-toekennings. Foto: Simon Sonnekus
Die room van die Afrikaanse musiekbedryf is Sondagaand vereer op die Ghoema-musiektoekenningsgeleentheid in Johannesburg, maar dit is die bebaarde Jo Black wat die meeste pryse gewen het.
Black het die paadjie na die verhoog van die Theatre of Marcellus in Emperors Palace aan die Oos-Rand keer op keer gestap: vir album van die jaar, manlike kunstenaar van die jaar en nuweling van die jaar. Sy liedjie "Skepe" en die gelyknamige album is onderskeidelik ook die digitale liedjie en die digitale album van die jaar.
Boonop is "Skepe" die gewildste liedjie van die jaar en Black het 'n ereprys gekry as die beste verkoper.
Juanita du Plessis het nog 'n prys vir haar versameling: Sy is aangewys as vrouekunstenaar van die jaar.
Karlien van Jaarsveld het met Sing vir liefde vir Eva Morgan, Heidi, Irene-Louise van Wyk en Sharoney uitgestof en die prys vir die beste popalbum deur 'n vrouekunstenaar gewen.
Daar was twee wenners in die kategorie vir beste popalbum deur 'n manskunstenaar met Kurt Darren en Jay wat onderskeidelik gewen het met Laat die dansvloer brand en So lank sal ek jou liefhê.
Lees ook: Só het die Ghoema-prysaand verloop
Steve Hofmeyr het met sy album Skree die prys vir die beste kontemporêre album deur 'n manskunstenaar gewen, met Liezel Pieters as die vroulike eweknie vir Sing my hart uit.
Hofmeyr is ook as die publiek se gunstelingmanskunstenaar aangewys en Van Jaarsveld as die gunstelingvrouekunstenaar.
Die rocker Francois van Coke het met sy album Hierdie is die lewe die prys vir die beste alternatiewe album gewen, terwyl die vrouerockgroep Saarkie se Queen van die toorbos met die louere weggestap het vir die beste rockalbum.
Die Heuwels Fantasties is aangewys as die groep van die jaar en hul lede – Hunter Kennedy, Fred den Hartog en Pierre Greeff – is vereer in die kategorie beste liedjieskrywer: samewerkingsgroep.
Chris Chameleon het die kategorie vir beste solo-liedjieskrywer gewen.
Die Ghoema-raad van trustees het 'n ereprys vir lewensbydrae aan Lydia Winchester, befaamde musiekpromotor, oorhandig en die Klipwerf-boereorkes het die Ghoema-diamant-ereprys gekry vir hul bydrae van meer as 50 jaar tot die Afrikaanse musiekskat.